O creiximiento d'a población hispana u latina (os dos termins son oficials) ye o mayor de totz os grupos etnicos. Bi ha 46,9 millons d'americans descendients d'hispanos[114] que son identificatos como una etnia propia por a oficina censal; o 64% d'istos son descendients de mexicans.[115] Entre 2000 y 2008, a población hispana ha puyato un 32%, mientres que a población no-hispana lo ha feito nomás un 4,3%[114] A mayoría d'o creiximiento ye por inmigración; asinas, en 2007 un 12,6% d'a población estatounitense yera naixita difuera d'o país, estando d'istos un 54% naixitos d'America Latina.[116] A fertilidat ye tamién atro factor important; una muller hispana tien de meya tres fillos. Tanimientres a tasa de fertilidat d'as mullers negras no-hispanas ye de 2,2 fillos y en as mullers blancas no-hispanas d'1,8. As minorías (como son definitos por a Oficina d'o Censo totz os no-hispanos y no blancos multirracials) constituyen un 34% d'a población; y s'estima que serán a mayoría d'a población en l'anyo 2042.[117]